ໃນການຕ້ອນຮັບ, ທ່ານຫງວຽນຊວນຟຸກ, ນາຍົກລັດຖະມົນຕີຫວຽດນາມ ໄດ້ສະແດງຄວາມຂອບອົກຂອບໃຈ ຕໍ່ບັນດາການນຳຂັ້ນສູງ ແລະ ລັດຖະບານປະເທດກູບາ ທີ່ໄດ້ຕັດສິນໃຈສະໜັບສະໜູນ ຫວຽດນາມ ໃນການປ້ອງກັນ ແລະ ຄວບຄຸມ ພະຍາດ Covid-19 ໂດຍໄວ.
ທ່ານຫງວຽນຊວນຟຸກ, ນາຍົກລັດຖະມົນຕີ ກ່າວວ່າ: ນັບແຕ່ຕົ້ນເດືອນເມສາ, ສອງຝ່າຍໄດ້ຈັດສຳມະນາທາງອອນໄລໃນທຸກລະດັບ ເພື່ອແລກປ່ຽນປະສົບການທີ່ສຳຄັນ ໃນການປ້ອງກັນ ແລະ ຄວບຄຸມການລະບາດຂອງພະຍາດ Covid-19. ທ່ານຫງວຽນຊວນຟຸກ ກໍ່ໄດ້ຕັດສິນໃຈຈະມອບເຂົ້າສານຈຳນວນ 5.000 ໂຕນ ໃຫ້ພັກ, ລັດ ແລະ ປະຊາຊົນກູບາ ເພື່ອແບ່ງປັນບາງຄວາມຫຍຸ້ງຍາກດ້ານສະບຽງອາຫານໃນປະຈຸບັນ, ພ້ອມທັງ ສົມທົບກັບປະເທດກູບາ ໃນການຮັບມືກັບພະຍາດ COVID-19 ເຊິ່ງໄດ້ຮັບຜົນທີ່ດີທີ່ສຸດ. ນອກຈາກນັ້ນ, ທ່ານຫງວຽນຊວນຟຸກ ໃຫ້ຮູ້ວ່າ ຫວຽດນາມກໍ່ພ້ອມແລ້ວ ຮ່ວມມືກັບສາກົນ, ສະໜັບສະໜູນບັນດາປະເທດ ເຄື່ອງອຸປະກອນການແພດ ແລະ ຜ້າປິດປາກ.
ທ່ານຫງວຽນຊວນຟຸກ, ນາຍົກລັດຖະມົນຕີ ໄດ້ຢືນຢັນວ່າ, ພັກ, ລັດ ແລະ ປະຊາຊົນຫວຽດນາມ ຈະເຮັດຈົນສຸດຄວາມສາມາດຂອງຕົນ ເພື່ອຊຸກຍູ້ການພົວພັນສາມັກຄີແບບພິເສດ, ການສະໜັບສະໜູນ ແລະ ການຮ່ວມມືຮອບດ້ານລະຫວ່າງ ຫວຽດນາມ - ກູບາ, ແລະ ນຳການພົວພັນສອງຝ່າຍ ໄດ້ນັບມື້ນັບເຂົ້າສູ່ລວງເລິກ, ແທດກັບຕົວຈິງ ແລະ ມີປະສິດທິຜົນ.
ຕາງໜ້າໃຫ້ພັກ, ລັດ ແລະ ປະຊາຊົນກູບາ, ທ່ານນາງ Lianys Torres Rivera, ເອກອັກຄະລັດຖະທູດກູບາປະຈຳ ຫວຽດນາມ ໄດ້ສະແດງຄວາມຂອບໃຈ ຕໍ່ພັກ, ລັດ ແລະ ປະຊາຊົນຫວຽດນາມ ທີ່ໄດ້ສະໜັບສະໜູນ ເຂົ້າສານຈຳນວນ 5 ພັນໂຕນ ໃຫ້ແກ່ກູບາ ໃນຄັ້ງນີ້. ທ່ານນາງ Lianys Torres Rivera ກໍ່ໄດ້ກ່າວວ່າ ສຳລັບ ກູບາ, ຂອງຂວັນນີ້ແມ່ນມີຄວາມໝາຍສຳຄັນຢ່າງຍິ່ງໃຫຍ່ ໃນສະພາບການປະຈຸບັນ ເຊິ່ງຈະປະກອບສ່ວນໃນການໜຸນຊ່ວຍປະຊາຊົນກູບາ ເພື່ອປ້ອງກັນພະຍາດ ແລະ ຜ່ານຜ່າຄວາມຫຍຸ້ງຍາກ.
ທ່ານນາງ Lianys Torres Rivera ໃຫ້ຮູ້ວ່າ ການຖ່າຍທອດເຕັກໂນໂລຢີດ້ານກະສິກຳ ຂອງຫວຽດນາມ ໄດ້ຊ່ວຍໃຫ້ກູບາ ມີການພັດທະນາໃນຂົງເຂດກະສິກຳກວ່າເກົ່າ. ຫວຽດນາມ ແລະ ກູບາຍັງມີຄວາມສາມາດບົ່ມຊ້ອນດ້ານການຮ່ວມມືໃນຫຼາຍຂົງເຂດ ໃນໄລຍະຈະມາເຖິງ.
ຄຳຮຸ່ງ